Inguna Cepīte

Inguna Ula Cepīte (dzimusi  Rīgā) ir latviešu rakstniece, grāmatizdevēja, grāmatu dizainere un redaktore.

 Dzīvesgājums 
Inguna Cepīte dzimusi Imanta Cepīša un Ausmas Derkēvicas ģimenē. Mācījusies Emīla Dārziņa mūzikas skolā, Rīgas 45. vidusskolā. No 1984. līdz 1990. gadam studējusi Latvijas Valsts universitātes Filoloģijas fakultātē, žurnālistikas nodaļā, bet vēlāk Latvijas Universitātes Sociālo zinātņu fakultātē (2006—2009), Komunikācijas zinātņu nodaļā, kur iegūts sociālo zinātņu maģistra grāds. Cepītes maģistra darba nosaukums bija "Autors, zīmols un grāmata Latvijas grāmatu izdevēju komunikācijā ar lasītāju. 2000—2008."

Kopš 13 gadu vecuma Inguna Cepīte dziedājusi starptautisku atzinību guvušajā korī “Dzintars”. 1980.—1989. bijusi Latvijas filharmonijas māksliniece, dziedājusi Latvijas valsts akadēmiskajā korī “Latvija”, sadarbojoties ar ievērojamiem mūziķiem (M. Jansons, N. Jervi, P. Vasks u.c.)

Aktīvi iesaistījusies Atmodas kustībā, bijusi Latvijas filharmonijas Latvijas Tautas frontes nodaļas vadītāja, izveidojusi un vadījusi Latvijas Tautas frontes Iekšrīgas apvienības izdevumu “Pētergailis” (1989—1990), ko vēlāk pārveidojusi par grāmatu izdevniecību, kas no 1990. gada izdod dzeju, prozu, bērnu literatūru, uzziņu un mācību literatūru, ārvalstu autoru tulkojumus. 1992—1994 Inguna Cepīte bijusi arī AS “Grāmata” galvenā redaktore.

Darbojusies Latvijas Grāmatizdevēju asociācijā kā valdes locekle (2002—2020). Kopš 2004. gada bijusi Latvijas Republikas Izglītības un zinātnes ministrijas Valsts izglītības satura centra Mācību līdzekļu-mācību grāmatu konsultatīvās padomes locekle. Kopš 2005. gada Latvijas Izglītības apgādu asociācijas valdes locekle, Latvijas Republikas Kultūras ministrijas Literatūras un grāmatniecības padomes locekle (2006—2008).

2015. gadā Cepīte kļuvusi par Latvijas Rakstnieku savienības biedri, kopš 2019. gada arī LRS Pārstāvju sapulces locekle. Cepītes literārie darbi tulkoti somu, angļu, vācu, krievu, igauņu u.c. valodās.

 Bibliogrāfija 

 Romāni 
• Cepīte, I, U. "Ulsiks". Autobiogrāfisks romāns. R.: Dienas Grāmata. — 2017.

 Grāmatas bērniem 
 Cepīte, I, U, Zvirgzdiņš, J. "Rasas dienasgrāmata". Pētergailis — 2025.
 Cepīte, I, U, Zvirgzdiņš, J. "Lidojošās vējdzirnavas". Pētergailis — 2024.
 Cepīte, I, U. Belly and Head. Il. Agne Nananai. Pētergailis — 2023.
 Cepīte, I, U. "Vēders un Galva". Il. Agne Nananai. Pētergailis — 2023.
 Cepīte, I, U. "Emma un ekrāni". Lielā jautājumu spēle. Pētergailis — 2022.
 Cepīte, I, Zvirgzdiņš, J. "Cekulaina zīle dzied". Stāsti par Rīgas vēsturi. Pētergailis — 2015.
 Cepīte, I, Zvirgzdiņš, J. "No Rīgas līdz Rīgai. Tobiass un Tama Eiropas lielajā bibliotēku ceļojumā". Pētergailis — 2014.

 Apbalvojumi 
 2002: Ivars Ivasks "Baltijas elēģijas". Dizains — Inguna Cepīte, Normunds Pucis. 1. vieta pasaules skaistāko grāmatu dizaina konkursā "Starptautiskais Leipcigas grāmatu gadatirgus", Leipcigā.
 2004: Astrīde Ivaska "Pasaules pagalmos. Līču loki". Dizains — Inguna Cepīte, Normunds Pucis. Godalga konkursā "Skaistākā grāmata".
 2017: Jānis Tomašs "Melnie darba cimdi". Dizains — Inguna Cepīte. Nominācija grāmatu mākslas konkursā "Zelta ābele".
 2018: Egona Līva piemiņas balvas "Krasta ļaudis" ietvaros Liepājas Universitātes specbalva par romānu "Ulsiks".
 2018: Latvijas Nacionālās bibliotēkas Bērnu, jauniešu un vecāku žūrijā, kategorijā "Vecāku žūrija" 2. vieta par romānu "Ulsiks".

 Ārējās saites 
 Inguna Cepīte literatura.lv
 Inguna Cepīte Latvijas Rakstnieku savienība

Kategorija:1960. gadā dzimušie
Kategorija:Rīgā dzimušie
Kategorija:Latviešu rakstnieki
Kategorija:Latvijas izdevēji
Kategorija:Latvijas dizaineri